Liikenne- ja viestintäministeriö

kirjaamo@lvm.fi

liikennekaari@lvm.fi

Lausuntopyyntönne 18.4.2016/Dnro LVM/2096/03/2015

Luonnos hallituksen esitykseksi liikennekaareksi sekä eräiksi siihen liittyviksi laeiksi

Akava pitää hyvänä liikenne- ja viestintäministeriön esittämää Liikennekaari-lainsäädäntöhanketta. Ehdotuksen mukaan tavoitteena on kehittää liikennemarkkinoita markkinaehtoisemmiksi, asiakaslähtöisemmiksi ja luoda edellytykset liikennepalvelujen digitalisoimiseen.

Liikennekaaressa esitetään mittavaa uudistusta henkilö- ja tavaraliikenteeseen sekä lippu- ja maksujärjestelmiin. Teknologisia innovaatioita pyritään ehdotuksen mukaan hyödyntämään entistä enemmän. Esimerkiksi henkilöliikenteen lippu- ja maksujärjestelmien yhteensopivuuteen liittyvillä ehdotuksilla luodaan edellytykset uusille digitalisaatiota hyödyntäville palvelukokonaisuuksille.

Akava pitää erittäin hyvänä, että liikenne- ja viestintäministeriö on lähtenyt ennakkoluulottomasti uudistamaan suomalaista liikennejärjestelmää teknologisten innovaatioiden hyödyntämiseksi kattavammin. Liikennekaari-hankkeessa luodaan laaja, monia eri liikennemuotoja kattava kuva Suomen liikennepalvelujen järjestelmästä.

Akavan mukaan tulevaisuudessa on kiinnitettävä aiempaa enemmän huomiota liikennepalvelujen muodostamaan kokonaisuuteen, kun liikenteen eri muodot kehittyvät yhä enemmän markkinaehtoisten palvelujen suuntaan.

Taksiliikenteen ja henkilöliikenteen välisten raja-aitojen purkaminen, linja-autoliikenteen sääntelyn vähentäminen sekä erilaisten kyytienjakopalveluiden kasvun edellytysten luominen ovat tervetulleita uudistuksia. Suomessa tarvitaan uudenlaisia ketteriä liikennepalveluja, jotka tekevät liikennepalveluista entistä houkuttelevampia käyttäjille.

Akava pitää erittäin myönteisenä kyytien jakamiseen kannustavien palvelujen kehittämistä. Kyytien jako toimii erityisesti työmatkaliikenteessä. Etäämpänä asuva voi ottaa kyytiin samaan tai lähialueen työpaikkaan meneviä muita matkustajia. Kyytien jakamisen voidaan arvioida kasvavan sitä tukevien internet-palvelujen kehittymisen myötä. Mutta toimiva kyytien jako edellyttää, että lainsäädännössä mahdollistetaan kimppakyytien kustannusten jakaminen helposti ja verotuksen näkökulmasta neutraalisti.

Akava haluaa kiinnittää liikennekaaren valmistelussa huomiota pääkaupunkiseudun liikennejärjestelmän rooliin tulevaisuuden liikennepalvelujen kokonaisuudessa. Pääkaupunkiseudun liikenteestä vastaa Helsingin seudun liikenne -kuntayhtymä, jonka jäsenkunnat on jätetty lainsäädännössä avoimeksi siten, että myös muut kuin pääkaupunkiseudun kunnat voivat kuulua kuntayhtymään. Tämä avoin järjestelmä on syytä säilyttää myös tulevaisuudessa. Tulevaisuudessa kuntayhtymän tehtäväksi tullee sovittaa yhteen mahdollisesti syntyvä asiakkaiden liikkumistarpeisiin perustuva markkinaehtoinen liikenne kuntayhtymän järjestämän liikenteen kanssa. Tämä yhteensovittamisen tehtävä olisi syytä tuoda lainsäädännössä esille.

Akava pitää tärkeänä, että Liikennekaari-hankkeessa lainsäädännön valmistelu tehdään hyvässä yhteistyössä eri sidosryhmien kanssa. Sääntelyn väljentämisellä ei kuitenkaan pidä vaarantaa työturvallisuutta ja liikenneturvallisuutta tai mahdollistaa työlainsäädännön kiertämistä. Erilaisten lieveilmiöiden, kuten harmaan talouden lisääntymisen uhkaan, on voitava puuttua tekemällä säädösvalmistelu huolellisesti.

Liikennekaaren jatkotyössä on huomioitava myös se, että ilman selkeää julkista ohjausta ja tukea liikennepalveluja on vaikea luoda syrjäseuduille ja erityisryhmille puhtaasti markkinaehtoisen toiminnan avulla. Liikennepalvelujen uudistamisessa on huomioitava myös se, että kaikki kansalaiset eivät vielä käytä verkkopalveluja, joten pelkästään niiden varaan ei liikennepalveluja voi lyhyellä tai keskipitkällä aikavälillä rakentaa.

Akava ry

Sture Fjäder Pekka Piispanen

puheenjohtaja johtaja